Familie vra gebede vir vlieënier ná heli neerstort | Maroela Media
Familie vra gebede vir vlieënier ná heli neerstort
Die familie van Joshua Cilliers (28), die vlieënier wat in 'n kritieke toestand is nadat die helikopter wat hy gevlieg het Woensdag naby Queenstown in die Oos-Kaap neergestort het, het mense gevra om vir hom te bid.
Cilliers was saam met George Frederik Snyman, 'n veearts van Port Elizabeth, in die helikopter toe dit in die Sterkstroom-gebied neergestort het. Snyman het op die toneel gesterf, terwyl Cilliers met ernstige beserings na 'n hospitaal in Queenstown gehaas is.
Cilliers is Woensdagaand eers na 'n hospitaal in Oos-Londen en later na 'n tweede hospitaal in die stad oorgeplaas.
Danie Cilliers, Joshua se broer, het aan Maroela Media gesê Joshua word tans onder verdowing in die waakeenheid gehou. Hy het gesê Joshua sal vandag 'n breinoperasie ondergaan, aangesien hy bloeding op die brein opgedoen het. Joshua het ook sy arm gebreek en het vermoedelik 'n longbesering opgedoen.
Danie het bevestig dat Cilliers en Snyman besig was om met wild te werk toe die ongeluk gebeur het, maar in dié stadium is die oorsaak van die ongeluk nie duidelik nie. "Joshua was 'n baie versigtige vlieënier, so vir eers weet ons nie wat gebeur het nie. Ons wil nie daaroor bespiegel nie," het hy gesê.
Hy het gesê dit is tans 'n baie moeilike tyd vir Cilliers se vrou, Nicole, en die res van sy familie en dat die volgende 48 uur 'n kritieke tydperk is. "Ons is oorweldig deur al die mense wat bel en boodskappe van ondersteuning stuur. Ek wil net namens ons hele familie baie dankie sê vir al die ondersteuning en bemoediging wat ons ontvang – dit beteken vir ons regtig baie."
Hy het versoek dat mense Cilliers in hul gebede hou.
Kabelo Ledwaba, woordvoerder van die burgerlugvaartowerheid (BLO), het aan Maroela Media bevestig dat die owerheid 'n volledige ondersoek na die ongeluk doen. Kol. Michelle Matroos, woordvoerder van die polisie, het gesê hulle is ook besig met 'n geregtelike doodsondersoek.
In die nuus Joshua Cilliers Oos-Kaap
Leerders glo bedwelm, ontvoer by Kaapse skole
Jy is in ons gebede Joshua. Ons aanbid n lewende God en ek spreek lewe en genesing in Jesus naam. Sterkte aan tannie Erika, oom Basie en Nicole. Asook die res van die Cilliers gesin.